dh-unibe/image-text_koenigsfelden-charters-post-1500 huggingface dataset:
Ich, Niclaͧs Meyer, der zitt miner gnaͤdign̄ fröwn̄̄ aͦpttischin und gemeiner coventt fröwn̄ zuͦ Kuͦngsveldn̄
hoffmeister, bekenn mich mit disem brieff, das fùr mich komē ist Hensli Bellinger von Berken, offnet vor
mir, wie er zwoͤy mannwerchmattn̄ zuͦ Bremgarttn̄ uff der aͤbni, zwùschn̄ Peter Hassen mattn̄ und der
Wissin aker gelegn̄, stiesse usshin an Hêrweg, wer laͤchn̄ von minē gnaͤdign̄ fröwn̄ und an si komē im köff
der manschaft Hapspurg, das selb laͤchn̄ in erpps wiss von sim vatter, saͤlign̄, an in komē si, bätt mich
das bemelt laͤchn̄ nu zelichn̄, sitt und ess sin vaͤtterlich erpp wer, wan̄ mich nu beduͦchet soͤmlich sin
pitt zimlichn̄ sin, so hab ich das selb laͤchn̄ im gelichen zuͦ einē rechttn̄ manlaͤchn̄, was ich im in
namē und an stätt miner gnädign̄ fröwen dar an zelichn̄ hab, also das er das selb laͤchn̄ sol und mag
nu hin fûr in habn̄, nutzn̄ und niessen, besetzn̄, enttsetzn̄ nach manlaͤchens rechtt, sitt und gewonheit.
der selbe Bellinger hätt öch mir an stätt miner gnaͤdign̄ froͤwn̄ als irē amptman geloptt und geschworn
diensttig und gehorsam zesin und alles das zetuͦn, das ein laͤchn̄ man sinē laͤchn̄ herˀn von siner laͤchnē
wegn̄ pflichttig und schuldig zetuͦn ist ane geverd. und des ze urkûnd so han ich, obgenantt hoffmeistˀ,
min eigen insigel offenlich tuͦn henkn̄ an disen brieff, doch minē gnaͤdign̄ fröwen an der manschaft und
laͤchnschaft, öch mir, minē erbn̄ anschadn̄, der gebn̄ ist uff zinstag vor santt Uͦlrichs tag, als man zaltt
von der gebûrt Cristi, unssers heˀn, tusent fierhundert nûntzig und sechs jar ꝫcꝭ.
Bellingˀ
✳
Königsf. 835
Staatsarchiv
AARGAU
Nͦ✳ 17 ✳
Berck₎
1496 ✳
ii ✳
K ✳ T ✳ 127 ✳